El Cinema Tívoli acosta la figura de Pep Gimeno “Botifarra” amb la pel·lícula “El Traginer de Cançons”
2025-07-24

Paral·lela a la programació del cinema més majoritari i comercial, el cinema Tívoli de Burjassot continua apostant per una línia de programació que també s’acosta al cinema independent, al cinema fet a València, al cinema en valencià i al cinema que contribuïsca a la divulgació de personatges rellevants del món de la cultura i la societat més pròxima. És en aquesta línia que, diumenge que ve 24 de novembre, arriba a la sala fosca del cinema local, El traginer de cançons, una pel·lícula del director Juli Suàrez sobre el cantaor de Xàtiva, Pep Gimeno “Botifarra”. La pel·lícula documental es projectarà a les 19 h i, a continuació, el públic present podrà participar en un col·loqui amb el director i amb el protagonista de la peça.

La pel·lícula tracta d’acostar-se a Pep Gimeno “Botifarra”, no únicament com al cantaor portentós que és sinó, sobretot, al recopilador perseverant del cant tradicional valencià. Durant tota la seua vida, Gimeno ha buscat i recuperat totes les cançons que se li han posat per davant. Però, al mateix temps i a causa del seu interés per la cultura popular, Gimeno s’ha convertit en un profund coneixedor de la literatura popular: rondalles, refranys, sentències, endevinalles, acudits i anècdotes. I així, Pep Gimeno “Botifarra” s’ha convertit en un cantant d’èxit, volgut i valorat en tot el Mediterrani, perquè a més, en la base de tota aquesta història es troba una persona humil i transparent, un traginer incansable de cançons, cultura i memòria.

La programació del cinema Tívoli per al cap de setmana es completarà amb la reposició de la pel·lícula d’animació, Robot Salvatge, el diumenge 24 de novembre, a les 16.30h. Les entrades per a gaudir de les estrenes més recents al Cinema Tívoli tenen un preu únic de 4 euros i es poden adquirir, telemàticament, en la pàgina web, o en la taquilla del Tívoli, des de mitja hora abans de l’inici de cada projecció.